Loeiz Dujardin
Loeiz Dujardin (Louis Marie Dujardin e marilhoù an ti-kêr) (Lokournan, 17 a viz Mae 1885 – Lokournan, 21 a viz Ebrel 1969) a oa mezeg eus e vicher hag aozer skridoù war al lennegezh vrezhonek war e amzer vak. Sinañ a rae alies "Loeiz Lok".

Buhez
Genidik e oa eus Lokournan e Bro-Leon. Desavet e voe gant ur voereb kozh, rak mervel a reas e vamm pa c’hanas he bugel. Goude ar skol e Lokournan hag e Lesneven ez eas da studiañ ar vezegiezh, da Roazhon da gentañ ha da v-Montpellier da c’houde. Eno e voe prezidant Breuriezh ar Studierien Vreton. Tapout a reas, da 27 vloaz, e zoktorelezh war ar vezegiezh gant un dezenn anvet « Basse-Bretagne et Bas-Bretons : étude d’hygiène » ("Breizh-Izel ha Breizhizeliz : studiadenn war ar yec’hedouriezh"). Distreiñ a reas da Lokournan hag eno e tremenas e vuhez evel mezeg familh.

E-pad ar Brezel-bed Kentañ ez eas d’an arme ha medisin e voe war an talbenn adalek an 20 a viz Here 1914. Chom a reas d’ober war-dro ar soudarded c’hloazet betek an 12 a viz Meurzh 1919, war-bouez ur pennad e 1917 ma voe adkaset en a-dreñv dre ma oa klañv. Anvet e voe da varc’heg en urzh al Lejion a enor, evit ar perzh a gemeras er brezel-bed kentañ. E 1939 e voe galvet d’an arme adarre, met chom a reas e Breizh, evel rener ospital-soudarded Landreger da gentañ hag e Trebeurden da c’houde.

Ar gouizieg
E-kichen e vicher mezeg e pledas a-zevri, a-hed e vuhez, gant studiadennoù war istor Breizh, ar brezhoneg hag e lennegezh. Degemeret e voe e Gorsedd Breizh e 1911, gant an anv barzh Loeiz Locronan D'ar mare-se ivez e oa ezel eus Kevredigezh Vroadel Breizh (U.R.B.), met kuitaat a reas ar strollad-se e miz Gwengolo 1911, e-pad kendalc'h Lokournan... Prezidant ar Bleun-Brug e voe eus 1920 da 1927. Etre 1922 ha 1925 e reas war-dro Emgleo Sant Iltud, ur gevredigezh katolik savet evit embann ha skignañ levrioù brezhonek. Sevel a reas pennadoù en ur bern kelaouennoù, brezhonek ha gallek : Feiz ha Breiz (pennadoù war ar yec’hed, dreist-holl, etre 1912 ha 1928), Gwalarn, Sav, Arvor (pennadoù sinet Loeiz Lok diwar-benn ar skrivagnerien vrezhonek), Kaierou Kristen, Kroaz Breiz, Mouez Sant Ronan (kannadig Lokournan), Les Cahiers de l'Iroise.

Oberennoù
 Sant Ronan (e brezhoneg), Brest, Imprimerie de la Presse libérale, 1935
 Saint Ronan. Notes sur sa vie et sur son culte (e galleg), Brest, Imprimerie de la Presse libérale, 1935 ; eil embannadur adwelet ha kresket e 1935 ivez. 
 Lanber, eur barrezig a Vro-Leon, Moullerezh Kreiz, Roazhon, 1942
 Gwerz Lazadeg Skolidigou Itron Varia Montroulez, ti-moullañ ar C’hastell, Brest, 1943
 La Vie et les Œuvres de Jean-François-Marie-Maurice-Agathe Le Gonidec : Grammairien et Lexicographe breton, 1775-1838, rakskrid gant Pêr ar Rouz, Brest, Imprimerie Commerciale & Administrative, 1949.
 Matériaux pour servir à l’histoire de la langue bretonne : les œuvres en langue bretonne du R.P. Julien Maunoir, 1606-1683, embannet gant an oberour, 1958.
 Toponymie de la côte bretonne entre le Conquet et Argenton, enquête de Louis Dujardin, Paris, Imprimerie nationale, 1953.
 Toponymie nautique de l'île de Batz et de ses abords, enquêtes de Louis Dujardin-Troadec et Alain Le Berre, Paris, Imprimerie nationale, 1965
 Calendriers iconographiques anglais de 1525 et 1396, inspirateurs probables des cartographes bretons du Conquet (XVIe siècle), Louis Dujardin-Troadec, Paris, 1965
 Les Cartographes Bretons du Conquet, la navigation en images, 1534-1650, rakskrid gant Henri Dyèvre, pennad-digeriñ gant Michel Mollat, Brest, Imprimerie Commerciale & Administrative, 1966
 Hor Skrivagnerien (dastumad eus pennadoù Dujardin embannet er gelaouenn Arvor), levrenn 1 (1992) ha levrenn 2 (1995), Mouladurioù Hor Yezh

Levrlennadur 
ArMen, n°198, janvier-février 2014, Louis Marie Dujardin, médecin photographe, gant Audrey Civran
Dalc'homp Soñj, niv. 17, 1986, Un érudit breton Louis-Marie Dujardin (1885-1969), gant Yann Bouëssel du Bourg

Liammoù divaez
Dalc’had luc’hskeudennoù L. Dujardin e diellaoueg Penn-ar-Bed

Notennoù

Skrivagnerien Breizh
Skrivagnerien vrezhonek
Skrivagnerien c'hallek
Bleun-Brug
Ganedigezhioù 1885
Marvioù 1969
Marc'heien al Lejion a enor